《陶社落成，恭和丹翁吏部原唱，并祝颂慈、玉池两先生华诞 其一》
清代·陈崇牧

桑梓多贤达，群公兴特豪。品题尊月旦，坛坫盛风骚。

有脚春归宋，无心出笑陶。江干香草后，汐社又吾曹。

作者简介：字念慈，又字砚莳，元钰子，弱冠应童子试，以古学受知长沙王益吾宗师，取阖属第一，补诸生，名噪庠序。中年幕游各行省，晚年旋里，设帐祝氏怡园，结陶社。平生最工吟咏，惟性极疏懒，不甚属笔，偶有所作，亦不甚爱惜，以故存稿颇不多，识者憾之。